《曹太保行》
清代·罗绕典

男儿不能杀贼立功牖下老，陶土沈埋空草草。雁塞龙堆边月寒，广牧英名迹如扫。

马革归魂破庙存，士女犹谈曹太保。噫嘻太保心似铁，仗剑秦关眼流血。

有明末造半尘土，誓挽日车回覆辙。发迹始辽左，转毂经河汾。

虫沙卷地地无色，忠义薄天天不闻。咄哉南原役，争传太保死。

城上白旗悬，貔貅因封豕。横矛跃马突飞出，一鼓幺么歼水涘。

首功三万六千六，大树将军徒尔尔。南箕贝锦太纷呶，荐牍枉劳张御史。

惟闻士民语，军中有一曹。威名满天下，西贼心胆摇。

尔时大曹小曹并烜赫，直与韩范功同高。湫头镇前大星殒，援绝粮空势齑粉。

太保请行目眦烈，生戴吾头愧延颈。靴刀巷战血淋漓，白日无光照幽愤，从此中原事尽非，君王手诏泪沾衣。

鸰原憔悴忻州失，驹齿摧残杏岭围。一门碧血流青史，九十九泉空落晖。

吁嗟乎！松山哀，梅花岭，前代忠奸久同尽。二臣档子尚烟销，百战奇功更灰冷。

云中遗裔近衰微，栌栱荒凉秋草肥。何当旧史南狐笔，重写关西破贼碑。

作者简介：罗绕典（1793（癸丑年）—1854），又作老典，字兰陔，号苏溪，湖南安化人。从小在岳麓书院读书，长达12年，道光九年（1829）进士，选庶吉士，授编修，历任顺天、四川乡试主考、山西平阳知府、陕西督粮道、山西按察使。道光二十四年（1844）任贵州布政使，为时任总督的林则徐所称赏。道光二十九年（1849），擢湖北巡抚。后在长沙参与镇压太平天国，咸丰三年（1853），升云贵总督，旋在镇压少数民族起义中病死，谥“文僖”。罗绕典博学多识，诗文俱佳，有《黔南纪略》、《贵州筹捕储备记》、《知养恬斋前集》、《蜀槎小草》、《玉台赞咏》等著作。